En middelsstor (vingespenn 30 – 40 mm), middels kraftig, brun måler med flikete vinger. Antennene er fjærformede hos hannen, trådformede hos hunnen. Kroppen er kledt med korte, gulbrune hår. Vingene er lysbrune, oversådd med små, rødbrune flekker. Forvingen har tre parallelle, brune tverrbånd, bakvingen har antydninger til to tverrbånd, men disse er vanligvis svært utydelige. Undersiden er mer kontrastrikt farget, det ytterste tverrbåndet er kantet med hvitt. Larven er gulbrun, med to par brune vorter på ryggen av den bakre kroppshalvdelen, et par kremhvite tverr-flekker foran disse.